MIMESIS RY:N TOIMINTASUUNNITELMA 2021

Hyväksytty esitettäväksi yhdistyksen syyskokoukselle

hallituksen kokouksessa 6.11.2020.

SISÄLLYS

[1 Johdanto 2](#_Toc55574846)

[2 Yhdistyksen tarkoitus 2](#_Toc55574847)

[3 Yleinen yhdistystoiminta 3](#_Toc55574848)

[*3.1 Jäsenistö* 3](#_Toc55574849)

[*3.2 Hallitus ja toiminnan jatkuvuus* 4](#_Toc55574850)

[*3.3 Varainhankinta* 5](#_Toc55574851)

[*3.4 Tilat, omaisuus ja investoinnit* 6](#_Toc55574852)

[*3.6 Julkaisutoiminta* 7](#_Toc55574853)

[*3.7 Yhteistyö* 7](#_Toc55574854)

[*3.8 Ympäristö* 10](#_Toc55574855)

[4 Opiskelua tukeva toiminta 10](#_Toc55574856)

[*4.1 Koulutuspolitiikka* 10](#_Toc55574857)

[*4.2 Sosiaalipolitiikka ja yhdenvertaisuus* 11](#_Toc55574858)

[*4.3 Työelämä ja alumnitoiminta* 12](#_Toc55574859)

[*4.4 Lukupiiri* 13](#_Toc55574860)

[5 Vapaa-ajan toiminta 13](#_Toc55574861)

[*5.1 Juhlat ja muut tapahtumat* 13](#_Toc55574862)

[*5.2 Retket ja ekskursiot* 14](#_Toc55574863)

[*5.3 Kulttuuri* 14](#_Toc55574864)

[*5.4 Liikunta* 15](#_Toc55574865)

# 1 Johdanto

Vuosi 2021 on Mimesis ry:n ensimmäinen kokonainen toimintavuosi. Vuoden tärkeimpiä tavoitteita on taata toiminnan jatkuvuus ja tehdä Mimesis ry:stä tunnettu toimija Turun yliopistossa ja Turun yliopiston ylioppilaskunnassa (TYY). Vuonna 2021 Mimesis ry panostaa erityisesti uuden ainejärjestön perinteiden muodostamiseen ja uusien yhteistyökuvioiden luomiseen eri ainejärjestöjen ja kirja-alan toimijoiden kanssa.

On syytä olettaa, että COVID-19-pandemia vaikuttaa edelleen vahvasti vuoden 2021 toimintaan. Toimintasuunnitelmaa voidaan siis joutua muokkaamaan paljonkin viranomaisten ohjeiden ja rajoitusten mukaan. Toimintasuunnitelma on kuitenkin laadittu siten, että vahvana toiveena on pystyä järjestämään vuoden 2021 aikana enemmän myös fyysisiä tapahtumia. Tarpeen tullen tapahtumia voidaan kuitenkin muuttaa etäyhteydellä toteutettavaksi. Koronatilanteen jatkuessa on tarpeen taata myös etätapahtumien toteutus kaikille turvallisen ja yhdenvertaisen tapahtumajärjestämisen takaamiseksi.

# 2 Yhdistyksen tarkoitus

Mimesis ry on Turun yliopiston kotimaisen kirjallisuuden ja yleisen kirjallisuustieteen ainejärjestö ja Turun yliopiston ylioppilaskunnan (TYY) alayhdistys.

Mimesis ry:n tarkoituksena on (1) toimia Turun yliopiston kotimaisen kirjallisuuden ja yleisen kirjallisuustieteen opiskelijoiden yhdyssiteenä ja vahvistaa opiskelijoiden yhteisöllisyyttä sekä sosiaalista kanssakäymistä, (2) valvoa jäsentensä opiskeluun liittyvien etujen toteutumista kotimaisen kirjallisuuden ja yleisen kirjallisuustieteen oppiaineissa, historian, kulttuurin ja taiteiden tutkimuksen laitoksella, humanistisessa tiedekunnassa sekä muissa yliopiston hallinnollisissa elimissä, Turun yliopiston ylioppilaskunnassa ja muissa kotimaisen kirjallisuuden ja yleisen kirjallisuustieteen opiskelijoiden kannalta merkityksellisissä organisaatioissa, (3) edistää opiskelijoiden opiskeluvalmiuksia ja suunnitella sekä kehittää kotimaisen kirjallisuuden ja yleisen kirjallisuustieteen tutkintovaatimuksia ja opetusmuotoja ja (4) pitää yhteyttä muihin Suomessa ja ulkomailla toimiviin kirjallisuustieteen opiskelijoiden järjestöihin.

Tarkoituksensa toteuttamiseksi yhdistys järjestää kokouksia, julkaisu- ja tiedotustoimintaa, juhlia, kulttuuritapahtumia, seminaareja, opintomatkoja jäsenilleen, keskustelutilaisuuksia ja muuta yhdistyksen tarkoitusta toteuttavaa, voittoa tavoittelematonta vastaavaa toimintaa.

Toimintansa tukemiseksi yhdistys kerää jäsenmaksuja ja ottaa vastaan avustuksia sekä lahjoituksia. Lisäksi yhdistys rahoittaa toimintaansa järjestämällä myyjäisiä ja asianmukaisella luvalla myös juhlatilaisuuksia sekä myymällä kannatustuotteita. Yhdistys voi myös hankkia ja hallita toimintaansa varten tarpeellista kiinteätä sekä irtainta omaisuutta.

Mimesis ry on sääntöjensä mukaan sitoutunut toiminnassaan noudattamaan feministisiä ja antirasistisia periaatteita. Nämä periaatteet on huomioitu etenkin toimintasuunnitelman yhdenvertaisuutta ja koulutuspolitiikkaa käsittelevissä osuuksissa.

# 3 Yleinen yhdistystoiminta

## *3.1 Jäsenistö*

Mimesis ry:n jäseneksi voivat liittyä kaikki kirjallisuudesta kiinnostuneet, mutta erityisesti toivomme vuonna 2021 jäseniksemme kotimaisen kirjallisuuden ja yleisen kirjallisuustieteen pää- ja sivuaineopiskelijoita. Syksyllä 2020 liittyminen oli vielä ilmaista vanhojen kirjallisuusainejärjestöjen, Muusa ry:n ja Prometheus ry:n, jäsenille, mutta vuonna 2021 kaikki maksavat jäsenyydestä tasavertaisesti. Tavoitteenamme on, että kaikki vuonna 2021 opintonsa aloittavat liittyisivät Mimesis ry:n jäseniksi. Yhdistyksen jäsenrekisteri sijaitsee kide.app-palvelussa, ja kaikkien jäsenten tulee liittyä jäseniksi palvelun kautta. Yhdistyksen jäsenrekisterin huolelliseen ylläpitoon panostetaan erityisesti.

Mimesis ry kannustaa jäseniään aktiiviseen yhdistystoimintaan. Toivomme, että jäsenet ottavat osaa hallituksen kokouksiin, juhliin, ekskursioihin ja kulttuuritoimintaan. Toiminnasta kiinnostuminen ei edellytä pestiä hallituksessa, vaan apuaan voi tarjota muutoinkin. Vuonna 2021 selvitetään, voisivatko erilaiset tapahtumatoimikunnat toimia ainejärjestössä.

Mimesis ry ottaa jäsenistöään aktiivisesti mukaan yhdistyksen toimintaan ja toiminnan suunnitteluun. Vuonna 2021 Mimesis ry toteuttaa jäsenkyselyn, jolla selvitetään, kuinka jäsenistö on sitoutunut yhdistyksen toimintaan. Kyselyllä kartoitetaan, miten Mimesis ry voisi kehittää toimintaansa kuluvana vuonna ja tulevina vuosina.

Vuonna 2021 Mimesis ry hankki ainejärjestölle jäsennauhat, joita voi ostaa yhdistyksen kannatustuoteena. Jäsennauhan käytön ohjesääntö laaditaan vuonna 2021.

## *3.2 Hallitus ja toiminnan jatkuvuus*

Yhdistys valitsee sääntömääräisessä syyskokouksessaan hallituksen. Hallitus koostuu puheenjohtajasta, varapuheenjohtajasta, sihteeristä, taloudenhoitajasta, kahdesta koulutuspoliittisesta vastaavasta sekä 2-6 muusta jäsenestä ja 0-3 varajäsenestä. Muista kuin säännöissä määrätyistä hallituspesteistä voidaan päättää jo syyskokouksessa tai hallitus voi halutessaan järjestäytyä myöhemmin. Muita pestejä ovat esimerkiksi tuutorvastaava, viestintävastaava tai tiedottaja, juhlavastaava, kulttuurivastaava, yhteistyövastaava, sosiaalipoliittinen vastaava ja yhdenvertaisuusvastaava, liikuntavastaava, ekskursiovastaava, digivastaava, myyjäisvastaava, haalarivastaava, lukupiirivastaava, somevastaava ja ympäristövastaava. Hallitus panostaa järjestäytymisessään siihen, että työt jakautuvat tasaisesti hallituslaisten kesken. Lisäksi yhdistys valitsee syyskokouksessa muut mahdolliset toimihenkilöt, kuten kirjamessuvastaavat, muut seminaarivastaavat ja vuosijuhlavastaavat. Yhdistyksen syyskokouksessa valitaan ainejärjestölehti *Utopian* päätoimittaja(t) ja toimituskunta.

Hallitus kokoustaa kevät- ja syyslukukaudella vähintään kahden viikon välein. Kesällä voidaan tarpeen mukaan pitää kesäkokous tai -kokouksia. Hallituksen kokouksista ilmoitetaan jäsenistön sähköpostilistalla ennakkoon. Hallituksen kokoukset ovat avoimia kaikille jäsenille, ja pöytäkirjat lähetetään jäsenistölle hallituksen parhaaksi katsomalla tavalla. Lisäksi hallitus voi pitää vapaamuotoisempia iltakouluja toiminnan suunnittelun tukemiseksi.

Hallitustoimijoiden jaksaminen ja toiminnan mielekkyys on Mimesis ry:n hallitukselle tärkeää. Hallituslaisten jaksamisesta huolehditaan jakamalla vastuut mahdollisimman tasaisesti hallituslaisten kanssa. Hallitus luo parhaansa mukaan ilmapiirin, jossa jaksamisesta on hyväksyttävää puhua. Hallitustoveria autetaan, eikä kukaan jää velvollisuuksiensa kanssa yksin. Hallitus virkistäytyy kaksi kertaa vuodessa.

Ainejärjestötoiminnasta kerrotaan yhdistyksen jäsenille aktiivisesti ja uusia hallitustoimijoita kuulostellaan syksyllä hyvissä ajoin. Jokainen hallitustoimija sekä hallituksen nimeämät toimihenkilöt laativat vuoden perehdytykseen mennessä ajantasaisen kirjallisen testamentin seuraajalleen tai päivittävät jo olemassa olevaa testamenttia. Uusi hallitus perehdytetään toimiinsa joulukuun alussa perehdytysiltamissa. Vuoden alussa uusi hallitus aloittaa toimintansa aloitusiltamilla.

Vuonna 2021 laaditaan arkistointiohjesääntö yhdistyksen asiakirjojen asianmukaista säilytystä varten, jotta tarpeelliset dokumentit ovat myöhemmin helposti löydettävissä ja arkistoistavissa edelleen. Arkistointiohjesäännössä panostetaan myös siihen, että järjestön muistoesineet ja julkaisut säilytetään niin ikään asianmukaisesti ja arkistoitavasti.

## *3.3 Varainhankinta*

Taloudenhoitaja huolehtii yhdistyksen raha-asioista. Vuonna 2021 yhdistyksen varainhankintaa tulee merkittävästi tehostaa, sillä oman tilan vuokraaminen Kirjan talolta on suuri menoerä. Oman tilan tärkeyttä ja suhteessa sen kuluihin tulee tarkastella vuoden 2021 lopussa (verraten Kirjan talon vuokrakuluja esimerkiksi TYYn vuokratilojen kuluihin).

COVID-19-pandemia tulee todennäköisesti vaikuttamaan merkittävästi yhdistyksen varainhankinnan mahdollisuuksiin. Yhdistyksen talouden vakauden vuonna 2021 takaavat toimintansa lopettaneiden Muusa ry:n ja Prometheus ry:n yhdistykselle testamenttaamat rahat.

Yhdistys rahoittaa toimintaansa TYYn toiminta-avustuksella sekä mahdollisilla projektiavustuksilla, keräämällä jäsenmaksuja, myymällä kannatustuotteita, järjestämällä kahvituksia ja myyjäisiä sekä keräämällä maksuja tapahtumista.

Mikäli Turun Kirjamessut järjestetään vuonna 2021, myy Mimesis ry kirjamessulippuja varainhankintana Muusa ry:n tapaan. Vuonna 2021 yhdistys lanseeraa lisää kannatustuotteita rahoittamaan toimintaansa ja tarjotakseen jäsenistölle mahdollisuuden tukea ja edustaa yhdistystä.

## *3.4 Tilat, omaisuus ja investoinnit*

Turun yliopiston historian, kulttuurin ja taiteentutkimuksen ainejärjestöjen käytössä ollut Mimesis-talo on poistunut käytöstä vuonna 2020 ja vuonna 2021 Arcanumin keskeneräisistä opiskelijatiloista siirrytään toistaiseksi täsmentämättömiin väistötiloihin. Tähän tilanpuutteeseen vastatakseen Mimesis ry alkaa vuonna 2021 vuokrata yhteiskäyttötilaa Kirjan talolta. Uudet tilat tarjoavat Mimesis ry:lle mahdollisuuden jatkaa eri tyyppisten tapahtumien järjestämistä ja verkostoitua muiden Turun kirja-alan toimijoiden kanssa. COVID-19-pandemian vuoksi uusien tilojen käyttöaste saattaa vuonna 2021 olla tavanomaista vuotta alhaisempi.

Yhdistyksellä on toistaiseksi verrattain vähän irtainta omaisuutta. Mimesis ry:lle testamentataan toimintansa lakkauttavien Muusa ry:n ja Prometheus ry:n omaisuus. Valitettavasti suuri osa Muusa ry:n ja Prometheus ry:n irtaimistosta on jouduttu hävittämään Mimesis-talon sisäilmaongelmien vuoksi. Vuonna 2021 Mimesis ry tekeekin tarpeen mukaan seuraavia hankintoja:

* yhdistyksen lippu, salko ja kantovyö
* yhdistyksen jäsennauha
* termoskannut ja muut kahvitustarpeet
* uudet kannatustuotteet

*3.5 Tiedotus*

Yhdistyksen hallituksen sisäisiä tiedotuskanavia ovat hallituksen sähköpostilista (mimesishallitus@utu.fi) sekä hallituksen WhatsApp-ryhmä. Hallitus voi tarpeen mukaan ottaa käyttöön muitakin tiedotuskanavia esimerkiksi pöytäkirjojen tarkastamista varten. Hallituksen sisäisen tiedotuksen on tärkeää tavoittaa tasapuolisesti kaikki hallituksen jäsenet.

Yhdistyksen ulkoisia, jäsenistöä koskevia, tiedotuskanavia ovat:

* yhdistyksen jäsenten sähköpostilista ([mimesis@utu.fi](mailto:mimesis@utu.fi))
* yhdistyksen nettisivut (tyyala.utu.fi/mimesis)
* yhdistyksen Facebook-sivu Mimesis ry
* yhdistyksen jäsenten Facebook-ryhmä Mimesis ry:n jäsenet
* yhdistyksen Instagram-sivu @mimesis\_ry

Lisäksi yhdistyksellä on alumneille suunnattu sähköpostilista sekä Facebook-ryhmä.

Mimesis ry:n tiedotuksesta vastaa hallituksen keskuudestaan valitsema tiedottaja. Tiedottajan tärkeimpiin tehtäviin kuuluu viikottaisen viikkoviestin laatiminen. Kerran viikossa jäsenistön sähköpostilistalle lähetettävään viikkoviestiin kootaan yhdistyksen tapahtumia ja muuta jäsenistöä koskevaa tiedotusta. Viikkoviestillä pyritään vähentämään jatkuvaa sähköpostien määrää.

Hallitus huolehtii siitä, että nettisivuja, sähköpostilistoja ja sosiaalisen median kanavia ylläpidetään asianmukaisesti. Ylläpitäjä voi olla tiedottaja tai joku muu hallituksen jäsen.

## *3.6 Julkaisutoiminta*

Yhdistys julkaisee *Utopia*-nimistä ainejärjestölehteä kaksi kertaa vuodessa. Lehden ensimmäinen numero ilmestyy vappuna ja toinen numero pikkujouluissa. Ainejärjestölehti *Utopia* on opiskelijoiden toimittama ja tuottama lehti, joka sisältää monipuolisia juttutyyppejä arvosteluista ja kaunokirjallisuudesta aina haastatteluihin ja kolumneihin. Lehti on tekijöidensä näköinen, tarjoaa kirjallisuuden opiskelijoille mahdollisuuden julkaista omia tekstejään sekä harjoitella toimittajan työtä. Yhdistyksen syyskokouksessa valitaan päätoimittaja tai päätoimittajapari sekä lehden toimituskunta aina tulevaksi vuodeksi. Toimituskuntaan voi osallistua vaihtelevissa määrin ja se on päätoimituksen ensisijainen apu lehteä tehtäessä. Kirjoituskutsu lähetetään avoimesti koko jäsenistölle. *Utopian* toimitus voi halutessaan järjestää erilaisia teemailtoja, joissa houkutellaan jäsenistöä kirjoittamaan lehteen ja juhlitaan yhdessä kirjallisuuden ja toimittamisen merkeissä.

## *3.7 Yhteistyö*

Yhteistyön aloittaminen muiden järjestöjen ja toimijoiden kanssa on Mimesis ry:n vuoden 2021 tärkeimpiä tavoitteita. Mimesis ry:n edeltäjien Muusa ry:n ja Prometheus ry:n yhteistyökumppanit olisi tärkeää saada myös Mimesis ry:n yhteistyökumppaneiksi, joten Mimesis ry panostaakin vuonna 2021 näiden yhteistöiden siirtämiseen Mimesis ry:n piiriin. Mimesis ry:n hallitus valitsee keskuudestaan yhteistyövastaavan.

TYY

Mimesis ry:n hallituksen jäsenet osallistuvat TYYn järjestöfoorumeihin ja kouluttautuvat niissä Mimesis ry:n toiminnan hyväksi. Lisäksi Mimesis ry:n jäsenet osallistuvat sektorikohtaisiin tapaamisiin (pj-, sopo- ja kopo-) mahdollisuuksien mukaan. TYYn toimintaan osallistuminen ja ylioppilaskunnan tuki on Mimesis ry:lle tärkeää. Kaikissa Mimesis ry:n tapahtumissa noudatetaan TYYn sääntöjä ja ohjeistuksia.

Humanitas ry

Turun yliopiston humanistisen tiedekunnan opiskelijoiden edunvalvontajärjestö Humanitas ry on tiedekuntajärjestönä Mimesis ry:n kattojärjestö. Mimesis ry seuraa aktiivisesti Humanitas ry:n tiedotusta ja välittää jäsenistöään koskevat tiedot eteenpäin. Humanitas ry:n Humanitas-kummi vierailee Mimesis ry:n kokouksissa kahdesti vuonna 2021. Halutaanko nimetä erillinen Humanitas-vastaava?

Kirjan talo

Kirjan talo on Mimesis ry:n tilojen vuokranantajana Mimesis ry:n tärkeä yhteistyökumppani. Kirjan talon kanssa voidaan vuonna 2021 kehittää myös muuta yhteistyötä. Mikäli Turun Kirjamessut järjestetään vuonna 2021, kannattaa messupisteyhteistyötä tehdä Muusa ry:n jalanjäljissä yhdessä Kirjan talon ja muiden Turun pienten kirja-alan toimijoiden kanssa. Myös muiden Kirjan talolla asustavien toimijoiden kanssa voidaan vuonna 2021 viritellä yhteistyötä.

Kotimaisen kirjallisuuden ja yleisen kirjallisuustieteen oppiaineet

Mimesis ry vaalii aktiivisesti lämpimiä välejä kotimaisen kirjallisuuden ja yleisen kirjallisuustieteen henkilökuntaan. Henkilökunta kutsutaan vähintään yksiin juhliin keväällä ja yksiin juhliin syksyllä. Mimesis ry jakaa kanavissaan tietoa oppiaineiden järjestämistä opiskelijakahveista. Henkilökunnan kanssa järjestetään keväällä yhteinen kevätjuhla ja syksyllä yhteiset pikkujoulut.

Ainejärjestöt Turussa

Muusa ry:n ja Prometheus ry:n tapaan Mimesis ry:n tärkeitä yhteistyökumppaneita ovat muut ainejärjestöt Turun yliopiston humanistisessa tiedekunnassa. Mimesis ry haluaa tehdä yhteistyötä erityisesti mediatutkimuksen, musiikkitieteen ja taidehistorian ainejärjestö Affekti ry:n ja suomen kielen ainejärjestö Kanta ry:n kanssa, sillä sivuaineilijoita on järjestöjen välillä paljon puolin ja toisin. Myös Turun yliopiston aineenopettajaopiskelijoiden ainejärjestö Turun Auskultantit (TurAus) ry:n kanssa voidaan tehdä yhteistyötä, sillä moni Mimesis ry:n jäsenistä suuntautuu äidinkielen ja kirjallisuuden opettajiksi.

Tapahtumien järjestämisen kannalta on tärkeää, että Mimesis ry ylläpitää vanhoja ja hankkii aktiivisesti uusia yhteistyökumppaneita Turun yliopiston ainejärjestöjen piiristä.

Kirjallisuusainejärjestöt muualla Suomessa

Mimesis ry:llä on hyvä viestiyhteys Helsingin yliopiston kotimaisen kirjallisuuden ainejärjestö Putkinotko ry:n sekä yleisen kirjallisuustieteen ainejärjestö Katharsis ry:n kanssa. Tätä yhteistyötä tulee vaalia, ja heti kun koronavirustilanne sallii, voimme aloittaa Muusa ry:n ja Prometheus ry:n alulle paneman, koronaviruksen katkaiseman, ekskursioperinteen.

Muusa ry:llä on ollut yhteistyötä Jyväskylän yliopiston kirjallisuuden, museologian, taidehistorian ja taidekasvatuksen opiskelijoiden ainejärjestö Corpus ry:n kanssa esimerkiksi lehtivaihdon ja kirjamessuekskursion myötä. Mimesis ry ottaa yhteyttä Corpus ry:hyn jatkaakseen yhteistyötä.

Muiden kaupunkien kirjallisuuden opiskelijoiden ainejärjestöjen kanssa voidaan viritellä yhteistyötä. Mimesis ry:n pitkän aikavälin tavoite on lisätä kirjallisuuden opiskelijoiden kansallista yhteistyötä.

TAKU ry

Taide- ja kulttuurialojen ammattijärjestö TAKU ry on monen kirjallisuuden opiskelijan tuleva ammattijärjestö. Mimesis ry:n kannattaa uutena ainejärjestönä alkaa tehdä yhteistyötä TAKU ry:n kanssa. TAKU ry on esimerkiksi sponsoroinut Muusa ry:n messupistekuluja ja Turun Kirjamessujen toteutuessa sponsorointia kannattaa kysyä. Vuonna 2021 kannattaa selvittää, voisiko TAKU ry alkaa sponsoroida pysyvästi kirjallisuuden opiskelijoiden haalareita.

Turun Kirjamessut

Turun Kirjamessujen toteutuessa Mimesis ry jatkaa Muusa ry:n aloittamaa tapaa toimia Turun Kirjamessuilla. Mimesis ry:n syyskokouksessa valitaan kirjamessuvastaava, joka vastaa siitä, että Mimesis ry järjestää Turun Kirjamessuilla seminaarin.

SARV

Suomen arvostelijain liitto (SARV) on ollut Muusa ry:n yhteistyökumppani Turun Kirjamessuilla. Mimesis ry selvittää tarpeen mukaan yhteistyön jatkamista.

## *3.8 Ympäristö*

Mimesis ry:n hallituksessa toimii ympäristövastaava, joka vastaa siitä, että Mimesis ry:n toiminnassa otetaan huomioon ympäristövaikutukset. Ympäristövastaava voi jakaa tietoa ympäristöasioista, järjestää ympäristöön liittyvää toimintaa ja järjestää osallistumisia esimerkiksi ilmastomielenosoituksiin.

Järjestön hallitus on perehdytetty ympäristökäytäntöihin. Tapahtumissa suositaan julkisia kulkuvälineitä, yhteiskuljetuksia tai kevyttä liikennettä. Järjestö pyrkii vähentämään ympäristön kuormitusta tarjoamalla ainoastaan kasviperäistä ruokaa ja välttämällä ruokahävikkiä. Mimesis ry on Reilun kaupan järjestö, ja tapahtumissa tarjotaan Reilun kaupan kahvia ja teetä. Järjestö ei käytä tapahtumissaan kertakäyttöastioita vaan omaa bileastiastoaan. Järjestön päätöksenteossa otetaan kokonaisvaltaisesti huomioon ympäristöasiat.

# 4 Opiskelua tukeva toiminta

## *4.1 Koulutuspolitiikka*

Mimesis ry:n hallituksessa toimii kaksi koulutuspoliittista vastaavaa: syyskokouksessa valittavat kotimaisen kirjallisuuden ja yleisen kirjallisuustieteen koulutuspoliittiset vastaavat eli kopot. Myös puheenjohtaja on koulutuspoliittinen toimija. Koulutuspoliittiset vastaavat seuraavat tiedekunnan ja yliopiston koulutuspoliittista toimintaa ja osallistuvat koulutuspoliittisesti tärkeisiin tapahtumiin, kuten TYYn koponeuvostoihin ja Humanitaan kopo- ja pj-iltoihin. Mimesis ry tekee valtakunnallista koulutuspoliittista yhteistyötä esimerkiksi ammattijärjestön tai muiden Suomen kirjallisuusainejärjestöjen kanssa.

Koulutuspoliittiset vastaavat pitävät yhdistyksen jäsenet tietoisina koulutuspoliittisista aiheista, kuten kurssitarjonnasta. Koulutuspoliittiset vastaavat neuvottelevat henkilökunnan kanssa uusista mahdollisuuksista saada opintopisteitä, esimerkiksi järjestämällä lukupiirikurssi opiskelijoita kiinnostavasta aiheesta, tai kokoamalla seminaarin ympärille lukupaketin.

Mimesis ry:n koulutuspoliittiset vastaavat käyvät kotimaisen kirjallisuuden ja yleisen kirjallisuustieteen oppiainekokouksissa, joissa keskustellaan opetuksesta ja suunnitellaan tulevia kursseja. Oppiainetapaamisiin osallistuminen mahdollistaa suoremman viestinnän henkilökunnan kanssa. Mimesis ry:n koulutuspoliittiset vastaavat keräävät vuosittain kopokyselyllä palautetta opinnoista. Palaute välitetään henkilökunnalle. Mimesis ry:n koulutuspoliittiset vastaavat selvittävät vuonna 2021 mahdollisuutta lähettää esimerkiksi kuukausittaista kopoviestiä, johon kerättäisiin Mimesis ry:n jäsenistöä koskettavia koulutuspoliittisia aiheita.

Vuoden 2021 koulutuspoliittiset tavoitteet

Vuonna 2021 Mimesis ry panostaa edunvalvonnassan erityisesti seuraaviin asioihin:

* Feminististen ja antirasististen periaatteiden huomioiminen opetuksen ja kurssisisältöjen kehityksessä. Mimesis ry toivoo, että lukulistoille lisätään vähemmistökirjailijoiden teoksia.
* Kotimaisen kirjallisuuden professuurin täytön edistäminen aktiivisesti ja kannan ottaminen sen puolesta.
* Opetustietojen julkaiseminen hyvissä ajoin.

## *4.2 Sosiaalipolitiikka ja yhdenvertaisuus*

Mimesis ry:n hallitus valitsee keskuudestaan vähintään yhden sosiaalipoliittisen vastaavan, joka toimii jäsenten hyvinvoinnin hyväksi. Sosiaalipoliittisen vastaavan vastuulla on järjestää alkoholittomia tapahtumia jäsenistölle.

Muusa ry:n ja Prometheus ry:n jalanjäljissä Mimesis ry jatkaa suosittujen vohvelipäivystysten järjestämistä. Vohvelipäivystykset tarjoavat jäsenistölle mahdollisuuden nähdä toisiaan opiskelupäivän lomassa ja jakaa huoliaan tarjottavien äärellä. Vohvelipäivystykset ovat osa lukuvuoden tapahtumakalenteria. Muita alkoholittomia hyvinvointitapahtumia vuonna 2021 voivat olla esimerkiksi periodirentoutukset ja peli-illat.

Sosiaalipoliittiset vastaavat osallistuvat TYYn soponeuvostoon ja Humanitas ry:n mahdollisiin sopotapaamisiin. Jäsenistön hyvinvointia kartoitetaan vuosittain hyvinvointikyselyllä. Vuonna 2021 Mimesis ry järjestää vähintään yhden yhteisen verenluovutustapahtuman ja perustaa Mimesis ry:lle oman Veripalvelun veriryhmän (VeriRyhmä).

Mimesis ry:n hallituksessa toimii yhdenvertaisuusvastaava, jonka tehtävänä on jäsenistön yhdenvertaisuuden ja tasa-arvon edistäminen TYYn yhdenvertaisuusohjelman mukaisesti. Vuonna 2021 Mimesis ry luo omat turvallisen tilan periaatteet ja ne laitetaan kaikille näkyviin nettisivuille. Yhdenvertaisuusvastaava pitää huolta siitä, että Mimesis ry:n toiminta on kaikille saavutettavissa, ja tapahtumissa noudatetaan turvallisemman tilan periaatteita. Yhdenvertaisuusvastaava tarkkailee yhdenvertaisuuden toteutumista myös hallitustyössä. Vuonna 2021 Mimesis ry nimeää tapahtumakohtaisesti juhliin ja isompiin tapahtumiin häirintäyhdyshenkilön, johon voi tarvittaessa olla yhteydessä jo tapahtuman aikana.

Järjestön tapahtumaviestintä kertoo tapahtumien esteettömyydestä. Vuonna 2021 somejulkaisuissa aletaan käyttää kuvailutekstejä sosiaalisen median saavutettavuuden lisäämiseksi. Järjestön tapahtumissa otetaan huomioon erilaiset ruokavaliot ja allergiat. Pääasiallisesti tarjoilut pyritään tekemään aina vegaanisena. Järjestön tapahtumien nimet, teemat tai materiaalit eivät sisällä nöyryyttäviä, ahdistavia tai loukkaavia ohjelmanumeroita, ja järjestö vaatii tätä myös järjestöiltä, joiden kanssa tekee yhteistyötä.

Yhdenvertaisutta kartoitetaan vuosittain yhdenvertaisuuskyselyllä.

## *4.3 Työelämä ja alumnitoiminta*

Mimesis ry:n keskeisintä työelämää tukevaa toimintaa on erilaisten seminaarien järjestäminen. Vuonna 2021 Mimesis ry järjestää Turun Kirjamessuilla seminaarin ja messupisteen. Kirjamessuilla toimiminen antaa Mimesis ry:n kirjamessuvastaaville ja järjestelytyöhön osallistuville mahdollisuuden tutustua kulttuurialan työhön.

Vuoden 2021 lopulla aletaan valmistella oman seminaarin järjestämistä keväällä 2022. Seminaarin aihetta miettiessä otetaan huomioon se, mitä opiskelijat kaipaavat opinnoiltaan ja olisiko seminaarin ympärille mahdollista rakentaa opintosuoritus.

Myös ainejärjestölehti *Utopian* toimittaminen tarjoaa jäsenistölle mahdollisuuden harjoitella työelämässä tarvittavia taitoja.

Vuonna 2021 Mimesis ry järjestää työelämäillan, jossa jo valmistuneet tai valmistumisen kynnyksellä olevat kirjallisuuden opiskelijat voivat kertoa työllistymisestään. Työelämäillalla tuetaan kirjallisuuden opiskelijoiden orientoitumista työelämään.

Mimesis ry on perustanut Turun kotimaisen kirjallisuuden ja yleisen kirjallisuustieteen alumneille oman sähköpostilistan ja Facebook-ryhmän. Listojen kautta hallitus voi olla yhteydessä alumneihin ja tavoittaa heidät esimerkiksi erilaisia työelämätapahtumia varten. Vuonna 2021 Mimesis ry voi järjestää myös muuta alumnitoimintaa.

## *4.4 Lukupiiri*

Mimesis ry valitsee lukupiirivastaavan, jonka tehtävänä on järjestää jäsenistölle kuukausittaista kaunokirjallisuuslukupiiriä. Lukupiirissä luetaan nykykirjallisuutta, mutta jäsenistön innostuksen mukaan voidaan järjestää myös muita lukupiirejä. Lukupiiri tarjoaa jäsenistölle mahdollisuuden tutustua kiinnostavaan kaunokirjallisuuteen ja vapaamuotoisen keskustelun avulla tuetaan jäsenistöä myös akateemiseen kirjallisuuskeskusteluun osallistumisessa. Lukupiiritoimintaa voidaan järjestää yhteistyössä oppiaineiden kanssa, jolloin lukupiiritoiminnasta voi olla mahdollista saada opintopisteitä.

# 5 Vapaa-ajan toiminta

## *5.1 Juhlat ja muut tapahtumat*

Mimesis ry panostaa vuonna 2021 juhlaperinteen luomiseen. Mimesis ry voi ottaa inspiraatiota Muusa ry:n ja Prometheus ry:n juhlaperinteistä, mutta tilojen ja talouden muutosten vuoksi juhlien luonnetta saatetaan joutua muuttamaan. Myös COVID-19-pandemia vaikuttaa tulevaan juhlavuoteen. Suuria juhlia tai sitsejä ei välttämättä pystytä järjestämään tai niitä saatetaan joutua muuttamaan etätapahtumiksi.

Keväällä järjestetään pandemiatilanteen salliessa vähintään yhdet juhlat Kirjan talolla sekä vähintään yhdet baaribileet yhteistyössä muiden ainejärjestöjen kanssa. Yhdessä Affekti ry:n ja F-piste ry:n kanssa järjestetään keväällä taite-sitsit. Keväällä 2021 kysytään myös Kammio ry:n halukkuutta osallistua. Keväällä juhlitaan vappua. Mimesis ry järjestää Muusa ry:n ja Prometheus ry:n perinnetapahtumista Kalevalan päivän juhlan sekä maaliskuiset Mannusjuhlat eli kirjallisuusnaamiaiset. Juhlien konseptia voidaan uudistaa tarpeen mukaan esimerkiksi tila- ja pandemiatilanteen vuoksi.

Koska tilat Kirjan talolla ovat käytössämme vuoden ympäri, järjestää Mimesis ry vähintään yhden tapahtuman myös kesällä esimerkiksi Tove Janssonin päivän kunniaksi.

Syksyllä uudet opiskelijat toivotetaan tervetulleiksi tutustumispiknikillä. Syksyllä järjestetään myös juhlat Kirjan talolla sekä fuksisitsit. Yhdessä Affekti ry:n ja F-piste ry:n (sekä mahdollisesti Kammio ry:n) kanssa Mimesis ry järjestää syksyllä taite-kastajaiset. Vuonna 2021 Mimesis ry jatkaa myös omien kastajaisten järjestämistä. Syksyllä Mimesis ry jatkaa Muusa ry:n perinteisen Aleksis Kiven päivän juhlan järjestämistä. Syksyn päättää Mimesis ry:n pikkujoulut.

Vuonna 2021 Mimesis ry perustaa vuosijuhlatoimikunnan järjestämään järjestön ensimmäisiä vuosijuhlia vuonna 2022.

## *5.2 Retket ja ekskursiot*

Vuonna 2021 Mimesis ry järjestää kaksi yön yli kestävää mökkiretkeä Aurinkolahteen (tai vastaavalle mökille). Toinen retki järjestetään keväällä toukokuussa ja toinen syksyllä syys- tai lokakuussa. Mökillä jäsenistöllä on mahdollisuus tutustua toisiinsa ja rentoutua opiskelijaelämän paineista.

Pandemiatilanteen salliessa järjestetään pitkään suunnitteilla ollut Helsinki-ekskursio yhdessä Katharsis ry:n ja Putkinotko ry:n kanssa. Mimesis ry voi vuonna 2021 kartoittaa jäsenistön kiinnostusta myös muille ekskursioille kotimaassa tai ulkomailla.

## *5.3 Kulttuuri*

Mimesis ry:n hallituksessa toimii kulttuurivastaava, joka järjestää jäsenistölle erilaisia kulttuuritapahtumia vähintään neljä kertaa vuodessa. Jäsenistön kiinnostuksen mukaan kulttuuritapahtumissa voidaan suunnata esimerkiksi teatteriin, konserttiin tai taidemuseoon. Mimesis ry tukee rahallisesti jäsenistön osallistumista kulttuuritapahtumiin. Kulttuuritapahtumat voivat olla luonteeltaan myös luovia, kuten runoiltoja tai taidepiknikkejä.

## *5.4 Liikunta*

Mimesis ry:n hallituksessa toimii liikuntavastaava, joka järjestää Mimesis ry:n jäsenille liikuntatapahtumia vähintään neljä kertaa vuodessa. Liikuntatapahtumat voivat olla esimerkiksi erilaisia lajikokeiluja tai ulkoilua.

Mimesis ry voi kartoittaa vuonna 2021, kuinka taiteidentutkimuksen ainejärjestöjen jalkapalloturnaus Taite Cup järjestetään. Mimesis ry pyrkii osallistumaan Taite Cupiin sekä Humanistisählyyn jäsenistön kiinnostuksen mukaisesti.